google/wiki40b huggingface dataset:
Raissa Ruus

Raissa Ruus (aastani 1971 Dijastinova; 18. september 1942 Baimaki rajoon, Baškiiri ANSV – 14. jaanuar 1986 Tallinn) oli Eesti kergejõustiklane ja treener.
Ta osales 1972. aasta Müncheni olümpiamängudel, kus 800 meetris jooksus kukkus ja jäi oma eeljooksus ajaga 2.11,18 seitsmendaks, kokkuvõttes 33. kohale. Samast aastast on tema nimel 800 m Eesti rekord 2.02,1.
Aastatel 1973–1976 tuli ta 800–3000 meetris kuuel korral Eesti meistriks.
1972. aastal nimetati ta Eesti aasta naissportlaseks.

Isiklikku

Tema abikaasa oli takistusjooksja Ilmar Ruus.
1961. aasta NSV Liidu meistrivõistlused purjetamises

1961. aasta  NSV Liidu meistrivõistlused purjetamises  toimusid  kahes osas. Kiiljahtide regatt Tallinnas 25. augustist 4. septembrini, svertpaatide oma Sevastoopolis 29. septembrist 9. oktoobrini.
Raymond Poincaré

Raymond Nicolas Landry Poincaré (20. august 1860 Bar-le-Duc – 15. oktoober 1934 Pariis) oli Prantsuse poliitik, Prantsusmaa president Esimese maailmasõja ajal ja kolmekordne peaminister (1912-1913, 1922-1924 ja 1926-1929).
Ta oli konservatiivne juht, keskendudes poliitilise ja sotsiaalse stabiilsuse hoidmisele.
New Yorgi raekoda

New Yorgi raekoda on New Yorgi Linnavalitsuse ajalooline esindushoone, mis asub Civic Centeri linnajao pargis City Hall Park, Lower Manhattani tänavate Broadway, Park Row ja Chambers Street vahel.

Esindus

Ameerika Ühendriikide vanimas siiani tegutsevas raekojas asuvad New Yorgi linnapea ja New Yorgi volikogu ametiruumid. Linnavalitsuse osakonnad asuvad aga naaberkõrghoones Manhattan Municipal Buildingis, mis on maailma suurimaid valitsushooneid.

Ehituskunst

Prantsuslikult uusrenessanslik ja ameerikalikult georgiaanlik hoone ehitati aastatel 1803–1811 ja valmis aastal 1812. Selle keskel asub krooniva katuselaternaga paviljon, millest eenduvad hoonetiivad.

Mälestis

19. detsembril 1960 registreeriti ehitis Ameerika Ühendriikide Riikliku Ajaloomälestisena (National Historic Landmark).
15. oktoobril 1966 kanti hoone Ameerika Ühendriikide Ajalooliste Paikade Riiklikusse Registrisse (National Register of Historic Places). New York City Mälestusmärkide Säilitamise Komisjon määras samuti 1966. aastal ehitise eksterjööri ning 1976. aastal lisaks ehitise interjööri kaitsealusteks mälestusmärkideks (New York City Landmark).
Fernando Francisco Reges

Fernando Francisco Reges Mouta (enam tuntud lihtsalt kui Fernando; sündinud 25. juulil 1987 Alto Paraíso de Goiáses) on Brasiilia jalgpallur, kes mängib kaitsva poolkaitsjana Hispaania kõrgliiga klubis Sevilla.
Ta alustas klubikarjääri 2006. aastal Brasiilia klubis Vila Nova.
2007. aastal liitus ta Portugali kõrgliiga klubiga Porto. Hooajal 2007–08 mängis ta laenul teises Portugali kõrgliiga klubis, Estrela da Amadora. Portos mängis ta pärast seda kokku kuus hooaega. Hooaegadel 2008–09, 2010–11, 2011–12 ja 2012–13 tuli ta klubiga Portugali meistriks. Lisaks võitis ta Portoga kolm korda Portugali karika, kolm korda Portugali superkarika ja hooajal 2010–2011 UEFA Euroopa Liiga.
2014. aasta juunis liitus ta Inglismaa kõrgliiga klubiga Manchester City, kus mängis kokku kolm hooaega. Aastatel 2017–2019 mängis ta kaks hooaega Türgi kõrgliiga klubis Galatasaray ning mõlemal hooajal klubiga Türgi meistriks.
2019. aasta juulis liitus ta Sevillaga.
Stalag 351

Stalag 351 on sõjavangide laager, mis rajati Saksa okupatsiooni ajal 1941. aastal Valgasse Priimetsa praeguse tööstuskvartali alale.
Hukkunud on maetud ühishauda Valga Priimetsa kalmistul. Nende mälestuseks on kalmistule püstitatud Anton Starkopfi mälestusmonument "Lein", mis tunnistati 1997 kultuurimälestiseks.
Ätte mõis

Ätte mõis (saksa keeles Aette) oli Vara mõisa kõrvalmõis Maarja-Magdaleena kihelkonnas Tartumaal. Nüüdisajal jääb mõis Tartu maakonda Peipsiääre valda.
Eesti-Prantsuse Ühing

Eesti-Prantsuse Ühing (prantsuse keeles Alliance Francaise) oli 1923–1940 tegutsenud ühing, mis tutvustas Eestis prantsuse keelt ja kultuuri.
Ühingu asutas 1923 Ferdinand Kull. Ühingu põhikiri registreeriti siseministeeriumis märtsis 1930.
Tallinna raad

Tallinna raeametnikud

Tallinna rae kantselei koosseisu kuulusid: sekretär, kantseleidirektor, protonotar, arhivaar, registraator, vene keele tõlk (töökeeleks oli saksa keel), aktuaar ja kolm kantseleiametnikku.
Tallinna raad pidas koosolekuid Tallinna raekojas.

Tallinna rae tegevus

Tallinna raad tegutses oma algetapil aastakaupa kahe vahetusena: korraga tegutsesid linnavalitsemisel vaid pooled raeliikmed, kes moodustasid nn. istuva ehk istungeid pidava rae (sitzender Rat). Teist osa aktiivsest tegevusest tagasi tõmbunud raeliikmetest nimetati vanaks raeks (alter Rat). Vahetus toimus 1. augustil (Petri ad vincula – Peetruse ahelate päeval).
13. sajandi teisest poolest oli raeistungite eesotsas kaks bürgermeistrit, raehärrade arv aga varieerus 19 ja 25 vahel. Kuna algselt oli raehärra amet auamet, oli raehärradel istungitest vaba aastat vajalik oma elu- ja majandustegevuse korraldamiseks. Siiski võtsid “vana rae” liikmed osa oluliste otsuste langetamisest või täitsid tähtsamaid avalikke ameteid nagu näiteks arveraamatupidaja (kemmerer, Kämmerer) või Pühavaimu seegi eestseisja.
Blagoveštšenski sild

Silla rajamine

342 meetri pikkuse ja 20 meetri laiuse silla projekteeris insener Stanisław Kierbedź. 8 aastat kestnud 8-avalise silla rajamine rasketes tingimustes (kiirevoolulise jõgi 12-meetrise sügavusega) lõppes 18. novembril 1850 silla piduliku avamisega liikluseks. Üks kaheksast avast oli lahtikäiv. Ülejäänud avade tarindus oli lahendatud malmist kaarkandjatega.
Tollal oli see pikim malmsild maailmas.
Uwe Erkenbrecher

Uwe Erkenbrecher (sündinud 14. novembril 1954) on saksa jalgpallitreener ja endine jalgpallur.
Uwe Erkenbrecher oli 2013. aastal jalgpalliklubi JK Tammeka treener.
Sanna

Sanna ehk Sanda on saar Norras Nordlandi maakonnas Træna vallas Helgelandi ranniku kõige merepoolsemas osas Norra mere ääres Husøyast vahetult läänes. Geograafilised koordinaadid on 66°30' N, 12°03′ E.
Pindala on 3,0 km².
Elanike arv oli 6 (2001).
Kõrgeim tipp on Trænstaven (336 m). Mäetippe on kokku 5.
Saarel on mere uuristatud koopad, mis olid kõik asustatud. Tuntuim neist on Kirkhelleren, mille kultuurikiht ulatub mesoliitikumini. Koobas asub ühe mäetipu all. Suviti kasutatakse seda Træna festivali kontserdisaalina.
Saarel on hauakääpaid ja majade asemeid.
Rannamõisa kalmistu

Rannamõisa kalmistu ehk Rannamõisa kirikuaed (ka Ranna kalmistu, Ranna kirikuaed) on kalmistu Harjumaal Harku vallas Rannamõisa kiriku juures. 
Kalmistu on kasutusel alates 1902. aastast. Sinna on maetud endine põllumajandusjuht Vello Lind, EELK Harju-Madise koguduse vaimulik Juta Siirak, kaitseväe erukolonel Raul Luks ja kooliõpetaja, organist ning Rannamõisa köster Karl Dunkel.
Taigakiur

Levila

Pesitsusajal on taigakiur levinud kirdepoolseimast Euroopast, Siberist, Kesk-Aasia põhjaosast ja Himaalaja regioonist läbi Hiina kuni Korea ja Jaapanini. Talvitub laialdaselt Aasia lõunaosas Indiast kuni Kagu-Aasia ja Filipiinideni.
Taigakiur on Eestis eksikülaline.

Välimus

Taigakiuru üldpikkus on umbes 15 cm. Ta on metskiurust väiksem ja oliivrohelisema seljaga, tema kõrvaala hele ja tume laik eristuvad selgemini kui metskiurul. Kutsehüüd on "tsiip".

Elupaik

Taigakiur asustab avamaastikku, elupaiga valiku poolest sarnaneb metskiuruga.

Pesitsemine

Ta pesitseb maist juulini. Samblast ja rohust koosneva kausja pesa rajab maapinnale mätta või võsa varju. Kurnas 3–5, tavaliselt 4 muna. 
Aastas pesitseb tavaliselt kaks korda.
Rändkivi

Rändkivi (inglise erratic) on liustiku poolt transporditud ning liustiku sulades maha jäänud kivi.
Rändkivid esinevad tihti sellises piirkonnas, mille geoloogiline ehitus ei saa nende lähteallikaks olla. Näiteks Eestis on kristalsed rändkivid laialt levinud, kuid aluspõhja ülemine osa, mis avaneb maapinnal, sisaldab vaid settekivimeid. Kristalsed kivimid avanevad maapinnal meist põhja pool ehk Fennoskandia kilbil. Et rändkivide seas võib leiduda ka väga suuri rändrahne, pidi neid transportima nähtus, millel on väga suur jõud. Ainsaks reaalseks lahenduseks ongi aeglaselt edasiliikuvad liustikud. Sellele ideele jõuti juba 19. sajandi keskpaigaks ning tänapäeval on see geoloogide seas üldtunnustatud idee.
Suuruse järgi jagatakse rändkivid näiteks kruusaks, veeristeks, rändrahnudeks jne. Väiksed kivikesed kuuluvad sorteerimata liustikusette ehk moreeni koostisse.
Kristalseid rändkive nimetatakse ka raudkivideks või maakivideks. Nad on enamasti punakat või tumedat värvi.
Polükarbonaadid

Polükarbonaat on plast, mida kasutatakse tööstuses ja ehituses heade omaduste tõttu. Polükarbonaadil on suur löögitaluvus, väike väsimustegur ja suur kulumiskindlus. Polükarbonaatide nimetus tuleneb sellest, et need on polüümid ja sisaldavad karbonaatide gruppi (-O-(C=O)-O-).
Akrediteerimine (haridus)

Akrediteerimine kutseõppes

Eesti kutseõppeas on akrediteerimine sisehindamisele toetuv kooliväliste sõltumatute hindajate poolt koolis õppekavarühmade lõikes läbiviidav välishindamine, mille tulemusel tehakse otsus õppe läbiviimise õiguse pikendamise kohta. Õppekavarühmade akrediteerimist on rakendatud pilootvoorus 2011 - 2013 ning täies mahus alates 2014. aastast.
Kutseõppe akrediteerimist viib läbi Eesti Kõrg- ja Kutsehariduse Kvaliteedi Agentuur.
Eivere vald

Eivere vald (saksa keeles Eyefer) oli vald Järvamaal Anna kihelkonnas. 
Vald eksisteeris 1866–1892 ja siis liideti see vald Purdi vallaga.
Roiskumine

Roiskumine on anaeroobne protsess, kus orgaanilised ained (tavaliselt valgud) lagunevad teatavate bakterite – roisubakterite – elutegevuse tulemusena. Protsessi käigus tekivad sageli tugeva haisuga ja mürgised ühendid.
Ränikarbiid

Ränikarbiid (SiC) on pooljuhtmaterjal.
Sulab temperatuuril 2730 °C.
Vees ei lahustu.
Looduses leidub ränikarbiidi väga harva moissaniidina. Tavaliselt toodetakse ränikarbiidi kunstlikult ja enamik müüdavast materjalist on sünteetiline.
Ränikarbiid on pooljuht.
Ränikarbiidi võib vaadelda vääriskivina, ta sarnaneb teemandiga nii välimuse kui ka füüsikaliste omaduste poolest (läbipaistvus, murdumisnäitaja, kõvadus).

Ajalugu

Aastast 1893 toodetakse ränikarbiidist pulbrit, mida kasutatakse abrasiivina.
1906 patenteeriti ränikarbiidist punktdiood raadiolainete detekteerimiseks. See toimus ainult paar nädalat pärast sarnast patenti, kus punktdiood oli ränist.
1907 avastati elektroluminestsents, kui Henry Joseph Round täheldas kristallide pingestamisel tekkivat kollakat valgust. Viimast avastust peetakse ühtlasi valgusdioodi leiutamiseks.

Kasutamine

Ränikarbiidi kasutatakse kuulivestide jaoks keraamiliste plaatide loomisel.
Mõne sportauto keraamilised pidurid on valmistatud ränikarbiidist.
Astronoomias tehakse teleskoopide peeglid ränikarbiidist, sest see on madala soojuspaisumisega, hea soojusjuhtivusega ja suure kõvadusega.
Tänapäeval kasutatakse ränikarbiidi kõrgetel temperatuuridel töötavas pooljuhtelektroonikas. Luuakse Schottky dioode, isoleeritud paisuga väljatransistore, türistore.
Ränikarbiidist dioode on kasutatud ka elektrivõrgu kaitsmiseks välgulöökide eest.
Mariner of the Seas

Ehitamine

Laeva tehasenumber oli 1348 ja ta valmis Aker Yardsi Turu laevatehases Soomes Turus 2003. aasta oktoobris. Laev võeti kasutusele 16. novembril 2003 ja selle ristiema oli USA ratastoolisportlane Jean Driscoll, kes on paraolümpiamängudelt võitnud 12 medalit, neist 5 kulda.
Tema sõsarlaevad on Voyager of the Seas, Navigator of the Seas, Explorer of the Seas ja Adventure of the Seas.

Laeva andmed

Mariner of the Seas on 311,12 m pikk, veejoonel 39,03 m lai ja tema süvis on 8,6 m. Laeva kogumahutavus on 378 279. Laeva suurim kiirus on 22 sõlme, lühiajaliselt 24 sõlme. Laev mahutab 3114 reisijat, laevaperes on 1185 liiget.
Laeva peamasina moodustavad kuus Wärtsilä diiselmasinat 12V46C, millest igaühe võimsus on 12,6 MW ja koguvõimsus 75,6 MW.
Laeva sõuseadme moodustavad kolm põtkurit, millest üks on jäigalt kinnitatud ja kaks võivad asendit muuta. Neist igaühe võimsus on pöörlemiskiirusel 145 pööret sekundis 14 MW, kokku 42 MW. Laeval on neli KAMEWA vöörialust manööverdusseadet, millest igaühe võimsus on 3 MW, ja neli Brown Brothersi stabilisaatorit.
Laeval on kolm vee tootmise seadet. Kaks veeauru kondenseerimise seadet toodavad iga päev kumbki 900 t vett ja merevee pöördosmoosi abil magestamise seade toodab 300 t vett päevas. Nõnda toodab laev kokku 2100 t vett päevas. Iga laeval viibiva isiku kohta arvatakse kuluvat 220 l vett päevas. Laevas toodetakse 29 t jääd päevas.
Täiskiirusel on laeva kütusetarve 10,637 t/h.
Laeval on kokku 1557 kajutit, millest 939 on merevaatega, sealhulgas 765 rõduga, ja ülejäänud 618 merevaateta, sealhulgas 138 vaatega promenaadile. Rõdud on kinnitatud laevakerest väljapoole, et pakkuda paremat vaadet. Igas kajutis on kaks voodit, mida saab ühendada üheks eriti suureks voodiks. Lisaks on 569 kajutit kolmanda ja neljanda magamiskohaga. Lisaks on kajutites oma vannituba, telefon, teler, baarikapp, föön ja konditsioneer. 26 kajutit on mõeldud ratastooli kasutajatele.
Laeva suurt laiust on kasutatud promenaadi rajamiseks laeva keskele. Promenaad on avatud ööpäev läbi ning seal on palju müügi- ja meelelahutuskohti. Lisaks saavad reisijad kasutada laeval olevat täismõõtmetes korvpalliväljakut, üheksa auguga minigolfirada ja kaljuronimisseina.
Taganurga mõhnastik

Taganurga mõhnastik (ka: Vetla-Taganurga mõhnastik) on mõhnastik Harju maakonnas Anija vallas. Mõhnastik on arvele võetud ürglooduse objektina.
Mõhnastiku pindala on u 6 km².
Krässgrundi klindisaar

Krässgrundi klindisaar on Soome lahes asuv ringikujuline paeplatoo, mille pindala on kuni 3 km². Klindisaar on osa Põhja-Eesti klindi Loode-Eesti klindilõigust. Paeplatoo põhjaosa ümbritseb astang (Krässgrundi pank). Pangal esinevad kivimid alates Ordoviitsiumi Lasnamäe lademe lubjakividest (Keila lade) kuni Kambriumi liivakivideni. Tegemist on ainulaadse klindilõiguga ehk siis ainsa Neugrundi tüüpi klindiga, kus astang ulatub kristalse alukorrani. Klindisaare veepealne osa moodustab Krassi saare.
Georg Friedrich

Georg Friedrich (Georg Friedrich Ferdinand Prinz von Preußen, sündinud 10. juunil 1976 Bremenis) on Preisi kuningliku perekonna pea alates 26. septembrist 1994.
Ta on Briti troonipärilusjärjestuses 149. kohal.
Põlispõhjavesi

Põlispõhjavesi on iidsetel aegadel põhjaveekihti kogunenud ja seal säilinud vesi. 
Ingliskeelse mõiste fossil water toortõlkena on seda tõlgitud ka kui fossiilne vesi või fossiilvesi.
Põlispõhjavesi võib olla miljoneid aastaid vana. 
Põlispõhjavett esineb peamiselt kõrbetes. Sügaval paiknemise ja sademete vähesuse tõttu ei uuene põlispõhjavesi vihma abil. 
Põlispõhjavee ammutamine (nt kaevandamise tulemusena) põhjustab põhjaveetaseme pöördumatu muutuse.
Olav Duun

Olav Duun (21. november 1876 Jøa – 13. september 1939 Holmestrand) oli uusnorra keeles kirjutanud Norra kirjanik.
Ta sai tuntuks talupojaelu kujutamisega ja looduskirjeldustega.
Alates 1919 esitati teda korduvalt Nobeli auhinna kandidaadiks. 1925, kui auhinna pälvis George Bernard Shaw, sai ta vaid ühe hääle vähem.
Cheb Tarik

Karjäär

Tema esimene hitt "Reggae Raï" oli kaver ja tribüüt laulule "Reggae Night", mida laulis Cheb Hasni (muusik, kes sündis Oranis Alžeerias ning kelle tapsid Islami fundamendalistid). Singel "Reggae Raï" sai mõneks nädalaks ka muusika edetabelitesse, seda müüdi 171 000 eksemplari ja see ilmus mitmel kogumikalbumil. Aastal 2001 andis Tarik oma panuse kogumikalbumisse "Big Men", mis segas raï ja reggae muusikastiile. Albumi, mis sai tuntuks muusikaliste žanrite mitmekesisuse poolest, tegi hitiks singel "J'ai pas besoin". Tariku nimi jõudis sellega rambivalgusse ning müüginumbrid ületasid 6 miljoni piiri.
Ta on teinud koostööd ansambliga Scred Connexion laulus "J'ai vu trop de frères partir", mis ilmus nende albumil "Du mal a s'confier".
Ramat-Gan

Ajalugu

Ramat-Gani kirdeosas on varasel pronksiajal 2800–2600 eKr rajatud asulapaik Tell Jarisha, mis 2000–1500 eKr oli hüksoslaste kindlustatud linnus.
Ramat-Gani kohal omandasid juudid esimesed maatükid aastail 1914–1918. Asula rajas sellele kohale ühing nimega Ir Ganim 1921 Tel Avivi satelliitasulana. Esialgu oli see mošava, sionistlik põllumajandusühistu, mis kasvatas nisu, otra ja arbuuse. Praeguse nime sai asula 1923 ja kohaliku omavalitsuse 1926.
1940. aastatel toimus Ramat-Ganis nagu mujalgi Iisraelis keelesõda. Heebrea keele eest võitlevad äärmuslased lasid õhku trükikoja, mis avaldas jidišikeelset kirjandust.
Põllumajandusühistu lõpetas tegevuse 1933, mil seal oli 450 elanikku. Sellega hakkas asula kiiresti kasvama ja sai 1950 linnaks. Aastate jooksul asendus põllumajandus linlaste peamise tegevusala kohal tööstuse ja siis kaubandusega. Esimene linnapea oli Avraham Krinitzi, kes töötas sellel kohal 43 aastat, kuni oma surmani 1969, ja nägi linna kasvamist mõnesaja elanikuga külast saja tuhande elanikuga linnaks.
1961 laienes Ramat-Gan nii ida poole, haarates enda alla Bar Ilani ülikooli ümbruse, kui ka lääne poole, hõlmates Tel HaShomeri koos selles asuva Sheba Meditsiinikeskusega.

Demograafia

Aastal 2007 elas linnas 133 400 inimest. Elanikest on 42 900 Euroopa ja ameerika päritolu, 40 600 Iisraeli päritolu, 29 200 Aasia päritolu ja 10 200 Aafrika päritolu. 86 200 Ramat-Gani elanikku on sündinud Iisraelis, 36 600 elanikku välismaal.

Kultuur

Ramat-Ganis asub Bar-Ilani Ülikool, mis on õpilaste arvu poolest (ligi 24 000 tudengit) suuruselt teine ülikool Iisraelis. Linnas asuvad ka Disainikool Shenkar, Ramat-Gani Kolledž ja Kõrgem Teatrikool Beit-Tsvi.
Linnas asuv H̠ayyim Shiba nimeline Meditsiinikeskus on suurimaid meditsiinikeskusi riigis.
Ramat-Ganis asuvad Iisraeli Kunstimuuseum, Kaug-Ida Kunsti Muuseum, Briljantide Muuseum ning muuseum "Inimene ja loodus".
Veerand Ramat-Ganist on kaetud avalike parkidega. Tähtsaimad pargid on 1 km² suurune loomaaed Ramat-Gani Safari, kus on 1600 looma, ja Ramat-Gani Rahvuspark.

Sport

Ramat-Ganis peetakse iga 4 aasta järel makabiaad ehk ülemaailmsed juudi soost sportlaste spordivõistlused. Enne Teist maailmasõda toimus samuti kaks makabiaadi, aga Tel Avivis. 2009. aastal toimus 17. Makabiaad.
Linnas asub Ramat-Gani Staadion, milles on 41 583 kohta ja mis on Iisraeli jalgpallikoondise kodustaadion. Ühtlasi on see kogu Iisraeli suurim staadion. Ramat-Gani kaks jalgpalliklubi, HaKo'aẖ Maccabi Amidar Ramat-Gan F.C. ja HaPo'el Ramat-Gan Giv'atayim (endine HaPo'el Ramat-Gan), on mõlemad kunagi tulnud Iisraeli meistriks jalgpallis, aga Ramat-Gani staadion ei ole neist kummagi kodustaadion ja sealjuures ei asu HaPo'eli kodustaadion isegi Ramat-Ganis.

Sõpruslinnad

Ramat-Ganil on kolmteist sõpruslinna: Barnet (Suurbritannia), Focşani (Rumeenia), Kassel (Saksamaa), Main Kinzig (Saksamaa), Mendoza (Argentina), Pensa (Venemaa), Phoenix (USA), San Borja (Peruu), Shenyang (Hiina), Szombathely (Ungari), Strasbourg (Prantsusmaa), Weinheim (Saksamaa) ja Wrocław (Poola).
Pamma mõis

Pamma mõis (saksa keeles Herrenhof) oli rüütlimõis Karja kihelkonnas Saaremaal.
Mõis rajati 17. sajandil.
Alfred Saldre

Alfred Saldre (kuni 1938 Salmann; 7. mai 1923 Tallinn – 17. juuni 2008) oli eesti plakatist, šaržist, raamatuillustraator, karikaturist ja teatrikunstnik. 
Juba noorena soovis ta saada kunstnikuks. 14-aastaselt astus ta õppima Riigi Kunsttööstuskooli ning pärast seda lõpetas 1942. aastal Tallinna Kujutava ja Rakenduskunsti Kooli dekoratsioonimaali alal. Aastatel 1942–1943 töötas teatrikunstnikuna Väiketeatris ja 1944–1948 aastal Noorsooteatris. 1948. aastal hakkas ta raamatuid illustreerima. 1953. aastal hakkas tegelema plakatikunstiga, millega jõudis meistritasandile 1960. aastatel. Oma plakatitega osales ta paljudel plakativõistlustel, kust sai kuus esikohta, ja näitustel, sealhulgas kümnes välisriigis. Tema initsiatiivil sai 1964. aastal teoks Eesti, Läti ja Leedu plakatitriennaal. On kujundanud ka vinüülplaadiümbriseid. 1960. aastaist kuulus ta eesti šaržistide paremikku. Oli Kunstnike Liidu liige alates 23. novembrist 1961.

Isiklikku

Alfred Saldre poeg on endine näitleja ja lavastaja Viljo Saldre
Alfred Saldre on maetud Tallinna Rahumäe kalmistule.
Appi, kollid!

"Appi, kollid!" (ingl. "Aaahh!! Real Monsters") on USA joonissari, mille loojad on Gábor Csupó ja Peter Geffney. Sarja toodeti aastail 1994–1997.
Eestis on sarja näidanud Kanal 2.
Noortürklased

Noortürklased (türgi keeles Jön Türkler või Genc Türkler, prantsuskeelsest nimest Les Jeunes Turcs) olid mitmepalgeline poliitiline liikumine, mis taotles Ottomani impeeriumi reformimist. Liikumine oli Ottomani sultanite absoluutse monarhia vastu ning pooldas lühiealise Kanûn-ı Esâsî põhiseaduse taastamist.
Noortürklased tõusid Türgi poliitikas esile esmalt 1876. aastal, kui neile lähedal seisev Ahmed Şefik Midhat Paşa (Mithat-paşa) korraldas riigipöörde, kukutas sultan Abdülaziz I ja pani võimule Murad V, jäädes ise troonitaguseks võimuks. Murad V valitsusaeg jäi aga lühikeseks: 93 päeva kestnud valitsusaja järel kukutas Muradi tema vend Abdul Hamid II, kes pani ta üksikvangistusse ning alustas noortürklaste vastaseid repressioone.
1908. aastal toimunud noortürklaste revolutsioon kukutas sultan Abdul Hamid II, alustades Ottomani impeeriumi teist konstitutsioonilist perioodi. Siseriiklikele reformidele vaatamata ei saatnud noortürklaste valitsust edu välispoliitikas. Balkanil, Lääne-Armeenias ja Araabias puhkes vabadusvõitlus, Itaalia-Türgi sõjas 1911-12 ja Balkani sõdades 1912-13 kaotati territooriume. Läänemeelsete reformide ajastu lõppes, kui Türgi Esimeses maailmasõjas lüüa sai ning noortürklaste valitsus langes.
Türgi iseseisvussõjas 1919.-22. võimule tulnud Mustafa Kemal Atatürk ei andnud noortürklaste juhtidele luba kodumaale naasta. Siiski langesid tema Türgi Rahvusliku Liikumise eesmärgid noortürklaste omadega suuresti kokku, mistõttu paljud noortürklased ühinesid tema Rahvusliku Vabariikliku Parteiga (Cumhuriyet Halk Partisi).
Nimi "Noortürklased" viitas Türgi ühiskonna liikmetele, kes olid progressiivsed, uuendusmeelsed ja vastustasid senise olukorra jätkumist. Liikumise taustaks oli rikkalik dissidentluse traditsioon, mis kujundas Ottomani impeeriumi hilise ajajärgu vaimu-, poliitika- ja kunstielu kuni impeeriumi allakäigu ja lagunemiseni. Paljud noortürklased olid mitte üksnes poliitiliselt aktiivsed, vaid ka kunstnikud, riigiametnikud ja teadlased.
Tänapäeval ülistavad paljud türklased noortürklasi kui jõudu, kes algatas tänapäeva Türgi liberaliseerimise. Ehkki noortürklasi on süüdistatud tänapäeva Türgi ajaloo esimese riigipöörde toimepanekus 1913. aastal, usutakse Türgis tavaliselt siiski, et nende tegevust võib pidada progressiivseks ka praeguste standardite järgi.